google/wiki40b huggingface dataset:
Θείο

Ισότοπα

Το θείο έχει 25 γνωστά ισότοπα, τέσσερα εκ των οποίων είναι σταθερά: ³²S (95,02%), ³³S (0,75%), ³⁴S (4,21%), ³⁶S (0,02%). Όλα τα υπόλοιπα ραδιενεργά ισότοπα εκτός από το ³⁵S έχουν μικρή ζωή. Το ³⁵S σχηματίζεται από το βομβαρδισμό με πρωτόνια της κοσμικής ακτινοβολίας του ⁴⁰Ar (αργό-40) της ατμόσφαιρας. Έχει διάρκεια ημιζωής 87 ημέρες.

Χαρακτηριστικά

Σε θερμοκρασία δωματίου το θείο είναι μαλακό στερεό με έντονο κίτρινο χρώμα. Το θείο ως στοιχείο έχει ανίσχυρη οσμή, παρόμοια με αυτή των σπίρτων. Η οσμή που είναι συσχετισμένη με τα σάπια αυγά οφείλεται στο υδρόθειο (H₂S) και σε οργανικές ενώσεις του θείου και όχι στο θείο σαν στοιχείο. Το θείο καίγεται δημιουργώντας μπλε φλόγα και εκπέμποντας διοξείδιο του θείου, γνωστό για την περίεργη του οσμή που προκαλεί ασφυξία εξαιτίας της διάλυσής του στη βλεννώδη μεμβράνη και του σχηματισμού θειώδους οξέος (H₂SO₃). Το θείο δε διαλύεται στο νερό, αλλά διαλύεται στον διθειάνθρακα CS₂ και σε μικρότερο ποσοστό σε άλλες μη πολικές οργανικές ενώσεις όπως το βενζόλιο (C₆H₆) και το τολουόλιο (C₆H₅CH₃). 
Οι πιο συνηθισμένοι αριθμοί οξείδωσης του θείου είναι -2, +2, +4 και +6. Το θείο σχηματίζει σταθερές ενώσεις με όλα τα στοιχεία εκτός από τα ευγενή αέρια. Σε στερεά κατάσταση κανονικά υπάρχει με τη μορφή του κυκλικού μορίου S₈
Δυναστεία των Ευθυδημιδών

Η Δυναστεία των Ευθυδημιδών ήταν μία Ελληνική δυναστεία, μάλλον από τη Μαγνησία. Ο βασιλικός οίκος ιδρύθηκε από τον Ευθύδημο Α΄ σατράπη της Σογδιανής, που ανέτρεψε την προηγούμενη δυναστεία του Διοδότου Α΄ της Βακτρίας και έγινε ο Έλληνας βασιλιάς της. Τα μέλη της δυναστείας έκοψαν εξαίρετης ποιότητας νομίσματα, στην αρχή στα ελληνικά και μετά δίγλωσσα, στα ελληνικά και στα σανσκριτικά. Η επικράτειά τους μετατοπιζόταν από τη Βακτρία προς τα ανατολικότερα: στις Παραπαμισάδες και την Αραχωσία και μετά στη Γανδάρα και την Πενταποταμία (Παντζάμπ). Η επόμενη δυναστεία, της Ινδίας πια, είναι των Ευκρατιδών.
Εθνική Εγκυκλοπαίδεια του Ουζμπεκιστάν

Ιστορία

Η Εθνική Εγκυκλοπαίδεια του Ουζμπεκιστάν δημοσιεύθηκε στην Τασκένδη από το 2000 έως το 2005, από τον Κρατικό Επιστημονικό Εκδοτικό Οίκο της Εθνικής Εγκυκλοπαίδειας του Ουζμπεκιστάν. Η εγκυκλοπαίδεια ήταν τυπωμένη στο Κυριλλικό αλφάβητο αν και δημοσιεύθηκε πολύ καιρό μετά από την εισαγωγή της λατινικής γραφής στο Ουζμπεκιστάν για την γραφή της Ουζμπεκικής γλώσσας. Το 2013, όλα τα άρθρα της Εθνικής Εγκυκλοπαίδειας προστέθηκαν στην Ουζμπεκική Βικιπαίδεια με τη βοήθεια ενός ρομπότ.

Περιεχόμενο

Η Εθνική Εγκυκλοπαίδεια του Ουζμπεκιστάν έχει περίπου 50.000 άρθρα. Η πλειοψηφία των άρθρων της Εθνικής Εγκυκλοπαίδειας προέρχονται απευθείας από την Σοβιετική Εγκυκλοπαίδεια του Ουζμπεκιστάν, ενώ μερικά άρθρα έχουν μικρές τροποποιήσεις σε σύγκριση με αυτά της Σοβιετικής Εγκυκλοπαίδειας του Ουζμπεκιστάν. Το μεγαλύτερο μέρος της Εθνικής Εγκυκλοπαίδειας (40 τοις εκατό) είναι αφιερωμένο σε θέματα σχετικά με το Ουζμπεκιστάν. Περίπου το 60 τοις εκατό των άρθρων σχετίζονται με τις κοινωνικές επιστήμες και το υπόλοιπο 40% σχετίζονται με τις φυσικές επιστήμες. Ο 12ος τόμος είναι αφιερωμένος εξολοκλήρου για θέματα σχετικά με το Ουζμπεκιστάν. Σε κάθε τόμο της εγκυκλοπαίδειας, περιλαμβάνονται από 800 έως 1200 έγχρωμες και ασπρόμαυρες εικόνες, καθώς και χάρτες. Στην δημιουργία της εγκυκλοπαίδειας συμμετείχαν 5,000 συγγραφείς, κριτικοί και μελετητές. 
Η εγκυκλοπαίδεια επαινεί τον Ισλάμ Καρίμοφ, τον πρώτο πρόεδρο του Ουζμπεκιστάν, και την κυβέρνηση του. Ο πρώτος τόμος αρχίζει με ένα συγχαρητήριο γράμμα από τον Καρίμοφ.
5G

Τα ασύρματα συστήματα 5ης γενιάς, με συντομογραφία 5G, είναι βελτιωμένες τεχνολογίες ασύρματων δικτύων. Οι πρωτογενείς τεχνολογίες περιλαμβάνουν: Οι ζώνες χιλιοστομετρικών κυμάτων (26, 28, 38 και 60 GHz) προσφέρουν απόδοση έως και 20 gigabits ανά δευτερόλεπτο. Το μαζικό MIMO προσφέρει απόδοση έως και δέκα φορές γρηγορότερο δίκτυο από τα 4G.
Τα συστήματα χιλιοστομετρικών κυμάτων έχουν σχεδιαστεί για λήψεις αιχμής 20 gigabit. Το εκτιμώμενο μέσο εύρος ζώνης τους είναι 3,5 gigabits. Το εκτιμώμενο διάμεσο εύρος ζώνης για τη ζώνη των 3,5 GHz-4,2 GHz με πρόσθετες κεραίες MIMO είναι 490 megabits. Στις συχνότητες μεσαίας ζώνης, η ταχύτητα 5G με προσομοίωση είναι πολύ παρόμοια με την ταχύτητα 4G LTE, υποθέτοντας την ίδια διαμόρφωση εύρους ζώνης και κεραίας.
Τα περισσότερα μεγάλα δίκτυα κινητής τηλεφωνίας δοκιμάζουν και τις τρεις προσεγγίσεις. Η Verizon και η AT & T ανακοίνωσαν τις εμπορικές αναπτύξεις σε χιλιοστά κύματα για το 2018. Η Softbank χρησιμοποίησε το Massive MIMO ξεκινώντας από το 2016. Η Sprint θα αναπτύξει επίσης 5G στα 2.5 GHz (midband) το 2018. Το 2018 η T-Mobile ανακοίνωσε χαμηλή ζώνη 5G για 30 πόλεις. Η αρχική ανάπτυξη 5G της China Telecom θα είναι μεσαία ζώνη.
Από το 2017, η ανάπτυξη του 5G διευθύνεται από αρκετές εταιρείες, όπως η Samsung, η Intel, η Qualcomm, η Nokia, η Huawei, η Ericsson, η ZTE και άλλοι. Παρόλο που το 5G σχεδιάζεται να είναι εμπορικά διαθέσιμο σε όλο τον κόσμο μέχρι το 2020, η Νότια Κορέα παρείχε 5G στους χειμερινούς Ολυμπιακούς Αγώνες του 2018 για τους επισκέπτες. Το 2018, η Verizon σχεδιάζει να κυκλοφορήσει 5G FWA σε 4 πόλεις στις Η.Π.Α., στο Sacramento, LA, στην Indianapolis και στο Houston.
Οι κλάδοι που αναμένεται να επηρεαστούν από την ανάπτυξη της τεχνολογίας 5G είναι οι λεγόμενες "κάθετες" αγορές (Β2Β Verticals) όπως η Αυτοκινητοβιομηχανία, οι Μεταφορές και η Εφοδιαστική Αλυσίδα, η Βιομηχανία, τα Δίκτυα Υποδομών και η Υγεία. 
Η πρώτη πόλη στην Ελλάδα με δίκτυο 5G είναι τα Τρίκαλα από τις 16 Μαρτίου 2018  ενώ η επόμενη θα είναι η Πάτρα.
1940 Χουίπλ

Φυσικά χαρακτηριστικά

Η μέση διάμετρος του Χουίπλ εκτιμάται σε 33,87 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,0613. Ο Χουίπλ περιστρέφεται γύρω από τον εαυτό του μία φορά κάθε 4 ως 7,5 ώρες περίπου.
Καϋχοσρόης Α΄

Σουλτάνος σε δύο διαφορετικές περιόδους

Νυμφεύτηκε μία κόρη του Βυζαντινού ευγενούς Μανουήλ Μαυροζώμη. Ο Καϊχοσρόης Α΄ έδωσε δώρα στον πεθερό του, που έγινε υποτελής του, τις Κολοσσές και τη Λαοδίκεια. Ο Καϋχοσρόης Α΄ παρέδωσε τον Βυζαντινό ευγενή Θεόδωρο Μαγκαφά στον αυτοκράτορα Ισαάκιο Β΄ Άγγελο, αφού δέχτηκε πρώτα εγγυήσεις για την ασφάλειά του. Όταν ο αδελφός του Σουλεϊμάν Β΄ βάδισε στο Ικόνιο, ο Καϋχοσρόης Α΄ διέφυγε στην Κωνσταντινούπολη (1196), όπου εκεί έζησε το διάστημαα 1197 - 1203 και πιθανότατα βαπτίστηκε.
Ο Σουλεϊμάν Β΄ πέθανε (1204) και τον διαδέχθηκε ο γιος του Κιλίτζ Αρσλάν Γ΄. Ο Καϋχοσρόης πιέστηκε να επιστρέψει στο Ικόνιο, ανέτρεψε τον ανεψιό του την επόμενη χρονιά (1205) και έγινε σουλτάνος εκεί για δεύτερη φορά.
Ο Καϋχοσρόης Α΄ κατέκτησε την Αττάλεια από την ισχυρή φρουρά της Νίκαιας, εξοπλίζοντας έτσι το σουλτανάτο τού Ικονίου με ένα ισχυρό λιμάνι στη Μεσόγειο. Την ίδια χρονιά ο Καϋχοσρόης Α΄ οικοδόμησε ένα μεγάλο τζαμί στην Αττάλεια.
Ο Καϋχοσρόης Α΄ έπεσε στην "μάχη της Αντιόχειας" στον ποταμό Μαίανδρο (1211).
Τον διαδέχθηκαν οι γιοι του Καϋκαούς Α΄ (1211 - 1220) , Καϋκοβάδης Α΄ (1220 - 1237). Ο εγγονός του Καϋχοσρόης Β΄ βασίλευσε την περίοδο 1237 - 1246.

Ιστορικές γνώμες

O ιστορικός Ρουστάμ Σουκούροφ γράφει ότι ο Καϋχοσρόης Α΄ είχε "διπλή ταυτότητα χριστιανική και μουσουλμανική κάτι που σχετίζεται με την διπλή Ελληνική και Τουρκική του καταγωγή". Ο ιστορικός Μουχάμαντ Μπίν Αλι Ραουαντί αφιέρωσε ένα βιβλίο του στον Καϋχοσρόη.
Σημαία του Βανουάτου

Η σημαία του Βανουάτου καθιερώθηκε στις 13 Φεβρουαρίου του 1980.
Το Κόμμα Vanua'aku Party οδήγησε τη χώρα στην ανεξαρτησία, με το όνομα Vanuatu το 1980 και υιοθετήθηκαν τα χρώματα της σημαίας του κόμματος - κόκκινο, πράσινο, μαύρο και κίτρινο ως η βάση της σημαίας του κράτους. 
Το πράσινο αντιπροσωπεύει τον πλούτο των νησιών, το κόκκινο είναι συμβολικό για το αίμα και το μαύρο αναφέρεται στο μελανησιακό λαό.
Ο Πρωθυπουργός του Βανουάτου ζήτησε να συμπεριληφθούν κίτρινες και μαύρες διακοσμήσεις, ώστε να ξεχωρίζει το μαύρο χρώμα.
Το κίτρινο σχήμα στο γράμμα Y εκπροσωπεί το φως της χριστιανοσύνης στα νησιά του Ειρηνικού Ωκεανού.
Το έμβλημα χρώματος μαύρου είναι οι χαυλιόδοντες ενός αγριογούρουνου- σύμβολο ευημερίας, που φοριούνται ως κρεμαστό κόσμημα- μαζί με δύο φύλλα της τοπικής φτέρης namele, που μάλλον συμβολίζουν την ειρήνη.
Τα 39 φυλλάρια αντιπροσωπεύουν τους 39 βουλευτές της Εθνοσυνέλευσης στη νησιωτική χώρα.
Η χώρα έχει Σύνταγμα από τις 30 Ιουλίου 1980.
Πριν από τη σημερινή σημαία, οι Νέες Εβρίδες, όπως ονομαζόταν τότε το Βανουάτου είχαν τη μπλε σημαία με τη λέξη "Νέες Εβρίδες" και τη σημαία του Ηνωμένου Βασιλείου με το στέμμα.
Φαρές Αχαΐας

Αξιοθέατα

Αξίζει ο επισκέπτης να δει πλήθος από αρχαιολογικά ευρήματα, όπως λ.χ. τα λείψανα του αρχαίου οικισμού και το υπέργειο ρωμαϊκό κτίριο, καθώς και την πλατεία του χωριού με τον πέτρινο ναό, αφιερωμένο στα Εισόδια της Θεοτόκου, τα παραδοσιακά σπίτια και πηγάδια κ.λπ.
Γιακελίν Μπρακαμόντες

Βιογραφία

Η Μπρακαμόντες γεννήθηκε στην Γουαδαλαχάρα του Χαλίσκο το 1979. Είναι κόρη του πρώην προπονητή ποδοσφαίρου και νυν αναλυτή ποδοσφαίρου, Χεσούς Μπρακαμόντες και της Γιακελίν Βαν Όρδε, βελγικής καταγωγής. Έχει δυο μικρότερα αδέλφια, την Αλίνα και τον Χεσούς Τζ. Μπρακαμόντες Βαν Όρδε.
Μετά το γυμνάσιο, η Μπρακαμόντες μετακόμισε στη Γαλλία για να σπουδάσει Γαλλική Φιλολογία. Όταν επέστρεψε στο Μεξικό, σπούδασε Επικοινωνιακή Επιστήμη στο Δυτικό Ινστιτούτο Τεχνολογίας και Ανώτατης Εκπαίδευσης, ενώ παράλληλα, άρχισε να εργάζεται ως μοντέλο για μερικά περιοδικά μόδας για νέους.
Έχει κάνει αρκετές διαφημίσεις για την τηλεόραση, καθώς και μια φωτογράφηση και πασαρέλα ως επαγγελματίας μοντέλο στη Γουαδαλαχάρα. Μιλάει Ισπανικά, Γαλλικά και Αγγλικά.
Το 2000 έλαβε μέρος στον διαγωνισμό ομορφιάς "Μις Χαλίσκο" και "Μις Μεξικό" μετά την ώθηση της πρώην Μις Υφήλιος 1991, Λουπίτα Γιόνες, τους οποίους και κέρδισε. Το 2001 εκπροσώπησε την χώρα της, στα "Μις Υφήλιος" στο Πουέρτο Ρίκο.
Αφού στέφθηκε "Μις Μεξικό" το 2000, η Μπρακαμόντες αποφάσισε να κάνει τηλεοπτική καριέρα. Ξεκίνησε παρουσιάζοντας διάφορα τηλεοπτικά βραβεία και σπέσιαλ προγράμματα. Το 2004 συμμετείχε στην τηλενουβέλα Rubí, που έγινε ευρέως γνωστή. Το 2006 γίνεται πρωταγωνίστρια στην τηλενουβέλα Heridas de Amor, δίπλα στο Βραζιλιάνο ηθοποιό Γκάι Έκερ.
Η Μπρακαμόντες είναι φαν του μεξικανικού ποδοσφαιρικού συλλόγου "Chivas de Guadalajara". Τον Ιανουάριο του 2017, επέστρεψε στην τηλεόραση σε μια γκεστ εμφάνιση, στην τηλενουβέλα El bienamado.

Προσωπική ζωή

Την 1 Οκτωβρίου 2011 παντρεύτηκε τον Μεξικανό επιχειρηματία και δρομέα ποδηλασίας, Μαρτίν Φουέντες στη Γουαδαλαχάρα. Τον Νοέμβριο του 2012, η Μπρακαμόντες ανακοίνωσε ότι περίμενε δίδυμα. Στις 28 Μαρτίου 2013 η Μπρακαμόντες γέννησε δίδυμα παιδιά, τον Μαρτίν (που πέθανε λίγα λεπτά μετά τη γέννηση λόγω αναπνευστικών επιπλοκών) και την Γιακελίν. Τον Ιούλιο του 2014 γέννησε την δεύτερη κόρη της, Καρολίνα, και τον Ιούλιο του 2016 γέννησε την τρίτη της κόρη, Ρενάτα.
Ζίβα

Η Ζίβα ή Σίβα (Živa, Šiva, Siwa, Żiwia) είναι στη σλαβική μυθολογία η θεότητα του έρωτα και της γονιμότητας, που δε θα πρέπει να συγχέεται με την ινδουιστική θεότητα Σίβα.
Η λατρεία της επεκτεινόταν στην περιοχή της σημερινής Πολωνίας, Τσεχίας, Σλοβακίας, Γερμανίας και Σλοβενίας, προτού εξαπλωθεί ο Χριστιανισμός.
Η αντίστοιχη αρσενική θεότητα ήταν ο Σίμπογκ, θεός του έρωτα και του γάμου. Θεωρούνταν σύζυγος του Νταζβόγ, με τον οποίο διαμόρφωναν ένα δίδυμο που συμβολιζόταν με ένα περιστέρι.
Αναφέρεται στα Σλαβικά Χρονικά του Έλμοντ του Μπόσαου ως Siwa dea Polaborum. Η παλαιότερη περιγραφή της θεότητας βρίσκεται στα Σαξονικά Χρονικά:
Unde de assdodine de heyt de hodde de hende ouer ruggen. In der eynen hant hadde se eynen guelden appel. In der eynen hant hadde se eynen guelden appel. Unde in der anderivi hant hadde se ein wyn druuelen mil еу?? Unde in der anderivi hant hadde se ein wyn druuelen mil ey? gronen blade un oere hare hangede oer went in de waden gronen blade un oere hare hangede oer went in de waden.
Περιγράφεται ως μια γυναίκα με μακριά μαλλιά, γυμνή, κρατώντας φρούτα στα χέρια της.

Αστρονομία

Ο αστεροειδής 140 Σίβα έχει πάρει το όνομά του από αυτή τη θεότητα.
Κλωντ Μάξγουελ Μακ-Ντόναλντ

Στρατιωτική καριέρα

Ο Κλωντ Μακ-Ντόναλντ ακολουθώντας στρατιωτική καριέρα μετά την αποφοίτησή του από τη Βασιλική Στρατιωτική Ακαδημία Σάντχαρστ ξεκίνησε τη σταδιοδρομία του σε επιχειρήσεις του βρετανικού στρατού στην Αφρική (1872) μέχρι την αποστρατεία του το 1896. Κατά την περίοδο αυτή έλαβε μέρος στον αγγλο-αιγυπτιακό πόλεμο, το 1882, και ακολούθως στρατιωτικός διοικητής και πρόξενος σε διάφορες αφρικανικές χώρες της βρετανικής σφαίρας επιρροής.

Διπλωματική καριέρα

Αμέσως μετά την αποστρατεία του συνέχισε διπλωματική καριέρα όπου και διορίστηκε (1896), πρέσβης στην Αυτοκρατορική Κίνα επί δυναστείας των Τσιγκ, και παράλληλα πρέσβης στο Βασίλειο της Κορέας που τότε είχε υψωθεί σε Αυτοκρατορία, μέχρι το 1898 όταν και περιορίστηκε μόνο στην Κίνα. Κατά την παραμονή του στην Κίνα μέχρι το 1900 σημαντική υπήρξε η προσφορά του στην αγγλική μίσθωση εδαφών όπως του Βεϊχαβέι και του Χονγκ Κονγκ καθώς και σε σιδηροδρομικές συμβάσεις εκτέλεσης έργων. Το 1899 συνέβαλε στον καθορισμό των συνόρων της Κίνας με τις Βρετανικές Ινδίες στην περιοχή του Κασμίρ, με την γραμμή που φέρει και το όνομά του και που αποτελεί σήμερα την συνοριακή γραμμή του Πακιστάν με την Κίνα. Ιστορική υπήρξε η υπεράσπιση των ξένων κατά την εξέγερση των Μπόξερς και ειδικότερα κατά την πολιορκία των Πρεσβειών συνεγείροντας την Οκταεθνή Συμμαχία για τη διάσωση των διπλωματών και των προσήλυτων Κινέζων που είχαν καταφύγει στη συνοικία των Πρεσβειών.
Μετά την καταστολή της εξέγερσης των Μπόξερς ο Κ. Μακ-Ντόναλντ τοποθετήθηκε πρέσβης στην Ιαπωνία όπου και θεωρήθηκε πρωτεργάτης των αγγλο-ιαπωνικών συνθηκών συμμαχίας που ακολούθησαν το 1902, το 1905 και που αργότερα ανανεώθηκαν, το 1911. Στο Τόκιο παρέμεινε μέχρι το 1912 όπου και επέστρεψε στο Λονδίνο διατηρώντας θέση συμβούλου επικρατείας.
Ο Σερ Κλωντ Μακ-Ντόναλντ έχοντας τιμηθεί με πολλά παράσημα πέθανε στο Λονδίνο το 1915.
Γουίλι Ντίξον

Βιογραφία

Ο Ντίξον γεννήθηκε στο Βίκσμπεργκ του Μισισίπι το 1915 και τραγούδησε για πρώτη φορά στην εκκλησία των Βαπτιστών του Σπρίνγκφιλντ στα τέσσερα του χρόνια. Έμαθε να τραγουδάει αρμονία από τον Τέο Φελπς, έναν ξυλουργό της περιοχής που όμως είχε ένα δικό του κουιντέτο με την ονομασία Union Jubilee Singers.
Το 1936 μετακόμισε στο Σικάγο, όπου ασχολήθηκε επαγγελματικά με την πυγμαχία, αλλά μετά από τέσσερις επίσημους αγώνες σταμάτησε τον αθλητισμό λόγω οικονομικών διαφορών με το μάνατζερ του. Στο γυμναστήριο γνώρισε τον πιανίστα και κιθαρίστα Λέοναρντ Κάστον, ο οποίος του έφτιαξε το πρώτο του μπάσο.
Το 1939, σχημάτισε τους Five Breezes μαζί με τον Κάστον, τον Τζο Μπελ, τον Τζιν Γκίλμορ και τον Γουίλι Χόθορν. Ο Ντίξον αρνήθηκε να υπηρετήσει στον αμερικάνικο στρατό κατά τον Δεύτερο Παγκόσμιο Πόλεμο ως αντιρρησίας συνείδησης, με αποτέλεσμα να φυλακιστεί για δέκα μήνες. Μετά το τέλος του πολέμου, σχημάτισε τους Four Jumps of Jive, πριν επανενωθεί με τον Κάστον στους Big Three Trio.
Ο Ντίξον υπέγραψε στην Chess Records, στην οποία εργάστηκε ως παραγωγός, κυνηγός ταλέντων, μουσικός και συνθέτης. Παρέμεινε στο δυναμικό της εταιρείας ως τις αρχές της δεκαετίας του '60, ενώ από το 1956 ως το 1959 παρουσίασε την ίδια δραστηριότητα για την Cobra Records, ηχογραφώντας με τους Otis Rush, Μagic Sam και Buddy Guy. Μέχρι τα μέσα της δεκαετίας του '70 διατήρησε την δική του δισκογραφική εταιρεία με την ονομασία Yambo Records.
Συνεργάστηκε με ονόματα όπως οι Chuck Berry, Muddy Waters, Howlin' Wolf, Otis Rush, Bo Diddley, Joe Louis Walker, Little Walter, Sonny Boy Williamson II, Koko Taylor, Little Milton, Eddie Boyd, Jimmy Witherspoon, Lowell Fulson, Willie Mabon, Memphis Slim, Washboard Sam, Jimmy Rogers, Sam Lay, κ.α.. Το 1964, οι Rolling Stones γνώρισαν το πρώτο τους # 1 σινγκλ με την διασκευή τους στο "Little Red Rooster". Αργότερα, κατέθεσε μήνυση εναντίον των Led Zeppelin για λογοκλοπή στους στίχους του κομματιού "You Need Love", το οποίο εκείνοι ονόμασαν "Whole Lotta Love", όπως και για την μουσική του "Bring It On Home".
Τα προβλήματα διαβήτη που αντιμετώπισε τον κατέβαλαν με αποτέλεσμα να ακρωτηριαστεί ένα πόδι του. Εντάχθηκε στο Blues Hall of Fame το 1980, ενώ το 1989 κέρδισε βραβείο Γκράμι για το άλμπουμ "Hidden Charms".
Πέθανε από καρδιακή ανεπάρκεια στο Μπέρμπανκ της Καλιφόρνια στις 29 Ιανουαρίου 1992 και θάφτηκε στο κοιμητήριο του Μπερ Όουκ του Άλσιπ στο Ιλινόι. Εντάχθηκε στο Rock and Roll Hall of Fame δύο χρόνια αργότερα και στο Chicago Blues Hall of Fame το 2013.
Μαγκρόβιο δάσος

Μαγκρόβιο δάσος ονομάζεται ένα είδος δάσους των υποτροπικών και τροπικών θαλάσσιων ακτών που κυριαρχείται από ανεκτικά στο αλάτι ξυλώδη φυτά, όπως τα Rizophora και Avicennia. Βρίσκεται στη μεταβατική περιοχή μεταξύ της ξηράς και της θάλασσας και είναι επίσης πολύ συνηθισμένο σε δέλτα ποταμών και σε περιοχές με υφάλμυρα ύδατα. Συναντάται μόνο σε περιοχές στις οποίες παρατηρείται το φαινόμενο της παλίρροιας.
Ένα από τα κυριότερα χαρακτηριστικά των μαγκρόβιων δασών είναι οι ακραίες διακυμάνσεις στις φυσικές και χημικές συνθήκες που επικρατούν σε αυτά, όπως για παράδειγμα το επίπεδο του φωτισμού και η θερμοκρασία, η αλατότητα και τα επίπεδα του οξυγόνου των υδάτων. Για αυτές τις ακραίες διακυμάνσεις οφείλεται σε μεγάλο βαθμό η εναλλαγή του επιπέδου της παλίρροιας, η οποία έχει καθοριστικό ρόλο στην επιβίωση των μαγκρόβιων δασών. Τα μαγκρόβια δάση όπως και τα τροπικά, είναι ευαίσθητα οικοσυστήματα που χαρακτηρίζονται από πολύ πλούσια βιοποικιλότητα.
Η ιδιαίτερη φύση των μαγκρόβιων δασών τα κάνει ιδιαίτερα ευάλωτα στον παγετό.
Τιτανομαχία

Μύθος

Ο πόλεμος είχε προλεχθεί στον Κρόνο από τη Γαία και τον Ουρανό, επειδή ο Κρόνος είχε αρνηθεί να αποκαταστήσει δικαιοσύνη μετά την εκθρόνιση του πατέρα του.
Οι Τιτάνες που πολέμησαν καθοδηγούνταν από τον Κρόνο και στις τάξεις τους βρίσκονταν οι: Κόιος, Κριός, Υπερίων, Ιαπετός, Άτλας. Οι Ολύμπιοι οδηγούνταν από τον Δία και στο πλευρό του πολέμησαν και οι: Εστία, Δήμητρα, Ήλιος, Ήρα, Άδης/Πλούτων, Ποσειδώνας, οι Εκατόγχειρες, οι Γίγαντες και οι Κύκλωπες.
Νικώντας μετά από δεκάχρονο πόλεμο, οι Ολύμπιοι μοίρασαν μεταξύ τους τα λάφυρα, δίνοντας στον Δία την εξουσία στον αέρα και τον ουρανό, στη θάλασσα και όλα τα υδάτινα σώματα στον Ποσειδώνα, και στον Κάτω Κόσμο στον Άδη. Η γη αφέθηκε ως κυριαρχία κοινή όλων των θεών. Έπειτα έκλεισαν τους Τιτάνες στα Τάρταρα. Κατά τη διάρκεια του πολέμου ο Ωκεανός και οι Τιτανίδες (Θεία, Ρέα, Θέμις, Μνημοσύνη, Φοίβη και Τηθύς) παρέμειναν ουδέτεροι, και γι' αυτό δεν τιμωρήθηκαν από τον Δία. Οι Εκατόγχειρες παρέμειναν φύλακές τους, μέχρι τη στιγμή που ο Δίας τους απελευθέρωσε όλους, εκτός από τον Άτλαντα.
Φίλιππος ιππότης της Λωρραίνης

Βιογραφία

Ήταν ο δευτερότοκος γιος του Ερρίκου κόμη του Αρκούρ και της Μαργαρίτας-Φιλίππης του Καμπού. Ο πατέρας του ήταν ο Μέγας Σταυλάρχης της Γαλλίας, υπεύθυνος για τη μεταφορά του βασιλιά και η μητέρα του απόγονος των δουκών της Βρετάνης. Αδελφοί του ήταν ο Λουδοβίκος, ο Κάρολος και άλλου δύο, ηγούμενοι σε αβααεία, όπως και η μία αδελφή τους. Ο ίδιος ήταν τιτουλάριος ηγούμενος σε τέσσερα αβαεία.
Όταν ήρθε στην Αυλή, ο Λουδοβίκος ΙΔ΄ βλέποντας τον όμορφο και έξυπνο νέο, ήξερε ότι θα είχε επιρροή στον αδελφό του. Γνωστός ως «όμορφος σαν άγγελος» έγινε το 1658 αγαπημένος του Φιλίππου Α΄ δούκα της Ορλεάνης, του προσφωνούμενου Κυρίου (Monsieur), αδελφού του βασιλιά. Ο ιππότης της Λωρραίνης ζούσε στο Παλαί Ρουαγιάλ, όπου ζούσαν η Ενριέττα-Μαρία των Βουρβόνων με την κόρη της Ενριέττα-Άννα Στιούαρτ. Οι δύο γυναίκες είχαν διαφύγει από τον Εμφύλιο Πόλεμο της Αγγλίας και έμεναν εκεί από εύνοια. Έπειτα το 1661 ο Φίλιππος Α΄ νυμφεύτηκε την Ενριέττα-Άννα. Ταυτόχρονα έδειχνε τη μακροχρόνια σχέση του με τον ιππότη της Λωρραίνης στην Αυλή.
Ήταν μια δυνατή σχέση στη ζωή του Φιλίππου Α΄. Ο ιππότης της Λωρραίνης απεχθανόταν τη σύζυγο του Φιλίππου Α΄ και τον επηρέαζε. Τον αγαπούσε με πάθος, κάτι που ενοχλούσε την Ενριέτα-Άννα και τον επίσκοπο της Αυλής. Ο Φίλιππος Α΄ είπε στη σύζυγό του ότι δεν θα την αγαπούσε αν δεν τον ρωτούσε πρώτα. Με αυτά ο γάμος δεν ήταν ευτυχισμένος: τον Ιανουάριο του 1670 η Ενριέττα-Άννα έπεισε το βασιλιά να τον φυλακίσει στη Λυών, έπειτα στο νησί-φρούριο Σατώ ντ' Ιφ της Μασσαλίας και μετά στη Ρώμη. Το Φεβρουάριο ο Φίλιππος Α΄ έπεισε τον αδελφό του να τον αποκαταστήσει στην ακολουθία του. Τον Ιούνιο απεβίωσε η Ενριέττα-Άννα· η αιτία ήταν περιτονίτιδα από έλκος, έτσι αποσείστηκαν οι υποψίες ότι το έκανε ο Φίλιππος της Λωρραίνης. Το επόμενο έτος ο Φίλιππος Α΄ νυμφεύτηκε την Ελισάβετ-Καρλόττα του Παλατινάτου.
O ιππότης της Λωρραίνης μαζί με τον πρίγκιπα του Κοντί και νέους ευγενείς είχε κάνει μυστικό όμιλο, όπου δοκίμαζαν το ιταλικό βίτσιο, όπως έλεγαν τότε το σοδομισμό. Όταν μπήκε σε αυτόν ο Λουδοβίκος, νόθος γιος του Λουδοβίκου ΙΔ΄ από τη Λουίζα ντε λα Βαλλιέρ, το έμαθε ο βασιλιάς και διέταξε να μαστιγώσουν το γιο του και να εξορίσουν το Φίλιππο (1682).
Αργότερα του επιτράπηκε να επιστρέψει. Το 1688 μαζί με τα αδέλφια του Λουδοβίκο και Κάρολο, έγινε ιππότης του Τάγματος του Σαιν-Εσπρί. Ο γιος του Φιλίππου Α΄ και της 2ης συζύγου του, Φίλιππος Β΄, δεν τα πήγαινε καλά με τον ιππότη της Λωρραίνης· όταν παντρεύτηκε κατηγόρησαν τον Φίλιππο της Λωρραίνης ότι συνέβαλε στο γάμο του Φιλίππου Β΄ με την Φρανσουάζ-Μαρί των Βουρβόνων.
Ο Φίλιππος Α' συμφιλιώθηκε με τη σύζυγό του και αφού είχε δαπανήσει χρήματα και τη συλλογή των επίπλων του Παλαί-Ρουαγιάλ, απεβίωσε το 1701. Ο Φίλιππος της Λωρραίνης το 1702, μετά από ένα βράδυ που είχε ξαπλώσει με γυναίκες, έπαθε την επόμενη ημέρα αποπληξία και απεβίωσε στα 59 έτη του.
Σποράδες

Οι Σποράδες είναι σύμπλεγμα νησιών του Αιγίου πελάγους τα οποία βρίσκονται στην περιοχή βορείως της Εύβοιας και ανατολικά της Μαγνησίας. Κατά την αρχαία γεωγραφική αντίληψη ως Σποράδες καλούνταν όλα τα διάσπαρτα νησιά του Αιγαίου εκτός των πέριξ της ιερής νήσου Δήλου Κυκλάδων. Συχνά αναφέρονται και ως Βόρειες Σποράδες.

Ιστορία

Αρχικά μετά την ανεξαρτησία ως Βόρειες Σποράδες χαρακτηρίστηκαν όλες οι βόρεια των Κυκλάδων νήσοι, του νεοσύστατου τότε Βασιλείου, και Νότιες Σποράδες όλες οι δυτικές των Κυκλάδων νήσοι. Μετά τη προσάρτηση και των υπολοίπων νήσων του Αιγαίου ορίσθηκαν όλοι οι παραπάνω προσδιορισμοί των Σποράδων. Κάποιες ακόμη φορές ως Νότιες Σποράδες θεωρήθηκαν και τα σημερινά Δωδεκάνησα.
 
Τελικά και μετά τη δεκαετία του 1960 ο όρος περιορίσθηκε μόνο στις σημερινές Σποράδες, λαμβάνοντας οι άλλες νήσοι τον προσδιοριστικό όρο νήσοι Βορείου Αιγαίου, Ανατολικού Αιγαίου, και νήσοι Αργοσαρωνικού.
Οι σημερινές Σποράδες είναι οι άλλοτε Θεσσαλικές και κατά την αρχαιότητα οι Μαγνήτων νήσοι. Αποτελούνται από αρκετά νησιά, άλλα μεγαλύτερα και άλλα μικρότερα. Τα σημαντικότερα είναι τέσσερα: η Σκύρος, η Σκιάθος, η Σκόπελος και η Αλόννησος. Από τα νησιά αυτά η Σκύρος ανήκει διοικητικά στο νομό Ευβοίας, ενώ τα υπόλοιπα (μαζί με όλα τα άλλα μικρότερα νησιά) ανήκουν στο νομό Μαγνησίας και είναι γνωστά και ως Βόρειες Σποράδες.
Νταβίδ Θουρουτούθα

Πρώτα χρόνια

Ο Θουρουτούθα είναι γεννημένος στο Ροσφόρ της Γαλλίας, από Γαλλίδα μητέρα και Ισπανό πατέρα, με την οικογένειά του να επιστρέφει στην περιοχή καταγωγής του τελευταίου, την Χώρα των Βάσκων, λίγο καιρό αργότερα.

Συλλογική Καριέρα

Ο Θουρουτούθα εντάχθηκε στα τμήματα υποδομής της Ρεάλ Σοσιεδάδ αφού πρώτα ξεκίνησε την καριέρα του από την Ντέμπα (Χιπούθκοα). Την σεζόν 2007–08 αγωνίστηκε υπό την μορφή δανεικού στην γειτονική ΣΝ Εϊμπάρ, στη δεύτερη κατηγορία του ισπανικού ποδοσφαίρου.
Ο Θουρουτούθα πέρασε την επόμενη σεζόν αγωνιζόμενος με την δεύτερη ομάδα της Ρεάλ στην τρίτη κατηγορία, όπου και γνώρισε τον υποβιβασμό. Στις 23 Νοεμβρίου 2008 πραγματοποίησε το ντεμπούτο του με την πρώτη ομάδα του συλλόγου του Σαν Σεμπαστιάν, αγωνιζόμενος για εννέα λεπτά στην εντός έδρας νίκη με σκορ 1–0 επί της ΣΝ Ουέσκα.
Για την σεζόν 2009–10, ο Θουρουτάθα συνεισέφερε με τέσσερα τέρματα σε 28 συμμετοχές για την επάνοδο της Ρεάλ Σοσιεδάδ στην Πριμέρα Ντιβιζιόν, έπειτα από απουσία τριών ετών. Συνέχισε να αγωνίζεται ως βασικός και την επόμενη σεζόν, πραγματοποιώντας το ντεμπούτο του στην διοργάνωση στις 29 Αυγούστου 2010 σε μαι εντός έδρας νίκη με σκορ 1–0 επί της Βιγιαρεάλ ΚΦ,, ενώ πέτυχε το πρώτο του τέρμα στις 28 Νοεμβρίου σε μια νίκη με σκορ 3–1 επί της Σπόρτινγκ Χιχόν. Εκείνη την σεζόν ήταν απών από μόλις δύο αναμετρήσεις για το πρωτάθλημα, με τους Βάσκους να καταφέρνουν, τελικώς, να διατηρηθούν στην κατηγορία.
Ντρίγιεν (Ντέρβεντα)

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!